Objava jedinstvenog dokumenta izmijenjenog na temelju zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2019/C 409/11)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

Zahtjev za odobrenje ove manje izmjene može se pregledati u Komisijinoj bazi podataka DOOR.

JEDINSTVENI DOKUMENT

„ANONA DA MADEIRA”

EU br.: PDO-PT-0082-AM01 – 5.4.2019

ZOI (X) ZOZP ( )

1. Naziv

„Anona da Madeira”

2. Država članica ili treća zemlja

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Oznaku „Anona da Madeira ” dobiva svježe voće vrste Annona Cherimola Mill., raznih sorti koje rastu u Autonomnoj regiji Madeiri, koje je proizvedeno, pakirano i označeno u skladu s odgovarajućom specifikacijom.

Voće „Anona da Madeira ” najčešće je srcolika oblika, ljuskaste površine, a površina je nepravilnija pri dnu uz peteljku, nego pri vrhu voćke. Pokožica je više ili manje glatka s malim stožastim izbočinama. Koža je tanka i nježna. Ovisno o sorti, boja može biti svijetlozelena, zelenožuta ili zelenosmeđa. Broj sjemenki varira između 6 i 9 na 100 g pulpe uz vrijednost Brix između 17,5 i 21 stupnja (°Bx). Veličina ploda čerimoje (koja se određuje vaganjem) može varirati od 100 grama do 2 kilograma.

Pulpa voća „Anona da Madeira ” bijela je, kremasta i sočna. Kiselkastog je okusa, nježne strukture i vrlo mirisna.

3.3. Hrana za životinje (samo za proizvode životinjskog podrijetla)

—

3.4. Posebni proizvodni postupci koji se moraju provesti na definiranom zemljopisnom području

Proizvodnja i pakiranje voća.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

S obzirom na specifične značajke čerimoje (kvarljivo voće, s ograničenim rokom čuvanja) i zemljopisno područje (otok usred Atlantskog oceana) pakiranje se mora obaviti na zemljopisnom području proizvodnje.

„Anona da Madeira” mora biti cijela, zdrava (bez promjena koje uzrokuju nametnici ili bolesti), bez vidljivih stranih tijela, neugodnih mirisa i/ili oštećenja zbog neodgovarajućeg skladištenja na hladnom, a stabljika mora biti odrezana na razinu površine ploda, ali tako da se ne prereže točka izbijanja. Mrlje koje nastaju zbog izloženosti suncu smiju prekrivati najviše 10 % površine ploda, koji mora biti dovoljno zreo.

Klasifikacija i stavljanje na tržište voća „Anona da Madeira” moraju biti u skladu s kategorijama kvalitete i veličine (uz dopuštena odstupanja) utvrđenima u tehničkoj preporuci „Recomendação Técnica relativa à Qualidade Comercial da Anona da Madeira”, odobrenoj odlukom br. 287/2018 od 24. kolovoza („TEHNIČKA PREPORUKA”).

3.6. Posebna pravila za označivanje proizvoda na koji se odnosi registrirani naziv

Označivanje se provodi po pravilima iz „TEHNIČKE PREPORUKE”. Konkretno, s vanjske strane pakiranja u istom vidnom polju mora se nalaziti oznaka s vidljivim i neizbrisivim slovima koja, osim podataka propisanih zakonom, sadržava jednu od sljedećih napomena: „„Anona da Madeira” – Denominação de Origem Protegida” ili „„Anona da Madeira” – DOP”.

4. Sažeta definicija zemljopisnog područja

Zemljopisno područje proizvodnje i pakiranja voća „Anona da Madeira” jest otok Madeira.

5. Povezanost sa zemljopisnim područjem

Čerimoju su na Madeiru navodno oko 1600. donijeli stanovnici tog otoka na povratku iz Perua, odakle biljka potječe. O prisutnosti vrste Annona cherimola Mill. na Madeiri svjedoče brojni dokumenti. M. Grabham napisao je 1897. u listu Journal of the Jamaica Agricultural Society: „... na mnogim imanjima na sunčanim padinama južnog dijela otoka koja su nekad bila pod vinogradima danas se sustavno sadi čerimoja. Plodovi teže od tri do osam funti (1,5 do 4 kilograma), a u iznimnim slučajevima čak i 16 i više funti (8 kilograma)...”. Kad je riječ o izvrsnim svojstvima čerimoje s Madeire, Sarmento je 1945. napisao sljedeće: „Pročitao sam četiri toma golemog djela General History of the Dichlamydeous Plants botanista i hortikulturnog stručnjaka Georgea Doma. Nijedna od 47 vrsta i nekoliko sorti roda Anona koje autor opisuje ne može se mjeriti s onima koje su se u našoj izvrsnoj klimi toliko poboljšale da nadmašuju sve druge.”„Zapravo ta voćka nigdje drugdje osim na Madeiri nije imala skup tako idealnih uvjeta za razvoj: spoj svjetla, topline, tla i vlage kao iz snova...”.

Madeira se nalazi na važnim pravcima pomorske trgovine, zbog čega je luka Funchal oduvijek jako prometna. U nju su pristajali nebrojeni brodovi u potrazi za proizvodima namijenjenima flamanskim tržištima i raznim lukama na Sredozemlju. U dokumentima s početka ovog stoljeća spominje se izvoz čerimoja u Lisabon i London.

Stablo čerimoje najbolje uspijeva na blago vapnenastom i razmjerno plodnom pjeskovito-ilovastom tlu pH vrijednosti od 5,5 do 6,5. Ne podnosi zasićenost vodom pa tlo mora biti prozračeno i dobro isušeno. Korijenje mu je površinsko te mu odgovaraju i plitka tla. Većina nasada čerimoje nalazi se na tlima skupine „Cambisols” (CM), uglavnom „Humic Cambisols” (CMu), „Chromic Cambisols” (CMx) i u manjoj mjeri „Phaeozems” (PH).

Klima na Madeiri uglavnom je umjerena oceanska, a ovisno o nadmorskoj visini može biti suha, vlažna ili umjereno do vrlo kišovita. Sjeverni dio otoka karakteriziraju obilnije padaline i niže temperature. Još jedno obilježje lokalne klime jesu područja stalne magle na različitim visinama (od 500 metara zimi i do nešto viših ljeti).

Prosječna godišnja temperatura zraka varira od izoterme 17,5 °C na obali (s višim vrijednostima na jugu nego na sjeveru) do vrijednosti od oko 9 °C na visoravnima i planinskim vrhovima u središtu otoka. Prosječna godišnja vlažnost varira od 55 % u nizinskom dijelu otoka do 90 % u područjima magle; kako se visina iznad njih povećava, tako se vlaga smanjuje do približno 75 %. Godišnja količina padalina znatno se povećava s rastom nadmorske visine, od 500 mm na južnoj obali ili 1000 mm na sjevernoj obali sve do malo više od 3200 mm u najvišim područjima u unutrašnjosti otoka.

Specifično tlo, klima i reljef otoka Madeire, zajedno s agrotehničkim mjerama te vještinama i znanjem stanovništva, tom voću daju specifična svojstva povezana s njegovim zemljopisnim područjem podrijetla.

Upućivanje na objavu specifikacije:

(članak 6. stavak 1. drugi podstavak ove Uredbe)

https://tradicional.dgadr.gov.pt/images/prod_imagens/frescos/docs/CE_AnonaMadeiraDOP2019.pdf

(1) SL L 343, 14.12.2012., str. 1.